ברק גרוסברג מארח את אבי פיאמנטה - OMG

צילום – מענדי קורנט
ברק גרוסברג (30) זמר-יוצר, גיטריסט ורוקיסט חוזר בתשובה, מציג סינגל חדש ושלישי מתוך אלבום חדש כשהפעם מארח את נגן החליל העולמי והזמר אבי פיאמנטה (65).

סיפורם של השניים מעניין וייחודי, מצד אחד - אביו של ברק, מפיק הרוק האגדי שאול גרוסברג הפיק את פיאמנטה בשנות ה-70, ומהצד השני – דווקא כשחיפש ברק את מהות החיים בחיי הלילה של ת"א, הוא נחשף ליהדות בעקבות נגינת החליל של אבי שנשמעה מבחוץ כשהופיע בבית חב"ד במרכז ת"א, ברק זיהה את ניגנתו של אבי ונכנס פנימה. באותו ערב השקפתו של ברק על העולם החרדי השתנתה מהקצה אל הקצה והוא החל בתהליך של חזרה בתשובה כתוצאה מכך.

השיר החדש "OMG" הוא בלדת רוק מרגשת וקלילה בהרבה לעומת השירים הקודמים ששיחרר ברק. התוכן של השיר יחד עם הקליפ המושקע שהופק ע"י יענקי אלהרר, מגולל את הסיפור של השניים במפגש המרגש בת"א לפני כ10 שנים כאשר את ברק מגלם השחקן והמוזיקאי ישי ידידה הברי.

אבי פיאמנטה הוא מוזיקאי וחלילן ותיק ומוערך שכתב שירים רבים, חלקם פופולאריים ומושמעים עד היום. בנו של איש המוסד לשעבר יהודה פיאמטה ז"ל, הוא מוכר בארץ ובחו"ל בעיקר מלהקת "פיאמנטה" שניהל אבא של ברק בתחילת דרכם. משנות ה-70 החל לנגן ביחד עם אחיו, שהיה גיטריסט ידוע - יוסי פיאמנטה ז"ל, השניים ניגנו גם עם צביקה פיק, סטן גץ (נגן הסקסופון העולמי) בלהקות צבאיות ובהמשך שחזר בתשובה, במופעי ענק באמריקה עם אברהם פריד, מתיסיהו, מרדכי בן דוד ועוד. בארץ שיתף פעולה עם ישי ריבו ואריאל זילבר

ברק גרוסברג הוא שילוב מרתק בין קודש לחול, חוזר בתשובה כ10 שנים. נולד בת"א לתוך בית חילוני שהרוקנ'רול הייתה השפה השנייה בו. אביו, שאול גרוסברג, ייסד את מועדון הרוק הישראלי בשנות ה-70 עם מיטב המופעים, בתחילת דרכם של אמנים רבים: רמי פורטיס, ברי סחרוף, להקת תמוז, להקת פיאמנטה, מני בגר ועוד. 

הוא החל לנגן בגיל 12 בעקבות נגן הגיטרה ג'ימי הנדריקס ובגיל 15 הופיע על במות גדולות במסגרת אירועים שונים שהפיק אביו, כבר אז פגש את נגן החליל והזמר אבי פיאמנטה. 
לאחר שעברו השניים, כל אחד לחוד, לעולם החרדי, נפגשו במקרה בבית מדרשו של הרבי מליובאוויטש, בניין ה770 בניו יורק ומשם המשיכו בדרך משותפת שהובילה לסינגל הכל כך מיוחד הזה, שיר אהבה מקורי במיוחד לבורא עולם. 

כיום מנגן ברק עם כמה מהאמנים הגדולים בישראל לצד ההופעות הרבות שלו במסגרות שונות, לרוב בבתי חב"ד ברחבי הארץ במופע משולב עם סיפורו האישי המרגש. המוזיקה שלו מפגישה בין רוק לאמירה יהודית, ההפקה אותנטית אך הטקסטים הכתובים דווקא באנגלית באים להעביר מסר של שלום ואחווה לעולם מתוך רצון לשנות תפוסי מחשבה שגויים.

